
Την Παρασκευή 4 Οκτωβρίου 2024, το Σπίτι της Κύπρου σε συνεργασία με το Ανοικτό Πανεπιστήμιο Κύπρου (ΑΠΚΥ), διοργάνωσαν την παράσταση του θεατρικού έργου, «ΠΕΡΣΕΦΟΝΗ" του Γιάννη Ρίτσου.

«Ποιητικός μονόλογος από τη συλλογή του ποιητή «Τέταρτη Διάσταση». Ο ποιητής, έχοντας ως αφετηρία τον αρχαιοελληνικό μύθο, όπως συμβαίνει στα περισσότερα ποιήματα της συλλογής, γράφει ένα ποίημα για το υπαρξιακό δράμα της ζωής, το αιώνια επαναλαμβανόμενο μέσα στον χώρο και τον χρόνο. Το έργο «Περσεφόνη» πραγματεύεται την εσωτερική μας πάλη ανάμεσα στο φως και το σκοτάδι, τη θετικότητα και την απαισιοδοξία. Είναι ένας ύμνος στον έρωτα τόσο με την πνευματική όσο και με τη σαρκική του υπόσταση. Η εικόνα  της αντίθεσης φωτός και σκοταδιού, επιστρέφει συνεχώς μέσα στο ποίημα είτε με κάποια περιγραφή είτε ως μεταφορά. Ο ποιητής δημιουργεί μια ατμόσφαιρα σκοτεινή, μυστικιστική αλλά και εντόνως ερωτική. Μας καλεί σε μια συμφιλίωση με τις πτυχές εκείνες του εαυτού που μένουν στο σκοτάδι».

ΣYNTEΛEΣTEΣ

Σκηνοθέτης: Σάββας Μυλωνάς

Βοηθός σκηνοθέτη-τεχνικός: Χρίστος Τσιαήλης (απόφοιτος ΑΠΚΥ)

Ηθοποιός: Σαλώμη Ιεροπούλου

Μουσικός επί σκηνής: Γιώργος Καλογήρου

Στο πλαίσιο της παράστασης, μετά το καλωσόρισμα του Διευθυντή του Σπιτιού της Κύπρου, Διομήδη Νικήτα, χαιρετισμό απηύθυνε ο Νέαρχος Νεάρχου, εκ μέρους του Ανοικτού Πανεπιστημίου Κύπρου ενώ ο Δρ Κωστής Παύλου έκανε μια εκτενή και εμπεριστατωμένη παρουσίαση του ποιήματος, «Περσεφόνη».
Μετά το πέρας της παράστασης ακολούθησε συζήτηση με τους συντελεστές και τη συμμετοχή του ακροατηρίου.

